የኢትዮጵያ፣ ሱዳንና ግብጽ መሪዎች ጠንካራ ግንኙነት እንዲኖር መከሩ
መሪዎቹ ሦስቱ አገራት በፖለቲካ፣ በኢኮኖሚና በማህበራዊ መስክ የሚኖራቸውን ትብብር ለማጠናከር የሚያስችሉ ስራዎች እንዲከናወኑና ሥርዓት እንዲበጅለት ስምምነት ላይ ደርሰዋል።ጠቅላይ ሚኒስትር ኃይለማርያም ደሳለኝ፣ የሱዳኑ ፕሬዚዳንት ኦማር ሐሰን አልበሽርና የግብጽ ፕሬዚዳንት አብዱልፈታህ አል ሲሲ ከትናንት በስተያ  በግብጽ ሻርማልሼክ ላይ የሦስትዮሽ ውይይት አካሂደዋል።ውይይቱ ካለፈው ጊዜ የተለየና የአገራቱን የእርስ በርስ ግንኙነት ሁሉን አቀፍ ወደ  ሆነ ደረጃ ከፍ ለማድረግ በሚያስችሉ ጉዳዮች ላይ ማተኮሩ ነው የተገለጸው።የውጭ ጉዳይ ሚኒስትር ዶክተር ቴድሮስ አድሃኖም ውይይቱን አስመልክቶ እንደገለጹት ከዚህ ቀደም የሦስትዮሹ ስብሰባ የተጀመረው ከህዳሴ ግድብ ጋር ተያይዞ  ነው። ትናንት የተካሄደው ግን በአባይ ላይ ብቻ አተኩሮ ከመወያየት የወጣና በሁሉም መስክ ለመተባበር የሚያስችሉ  ጉዳዮች ላይ ያተኮረ ነበር።“ግንኙነታችን ሁሉን አቀፍ መሆን አለበት። በፖለቲካ፣ በኢኮኖሚ በባህሉም፣ በማህበራዊ፣ በጋራ መስራት መቻል አለብን ይህን ስናደርግ የአፍሪካ በኢኮኖሚ መተሳሳር ሊፋጥን ይችላል የሚል ሀሳብ ላይ ያተኮረ ነው” በማለት ነው ያብራሩት ዶክተር ቴዎድሮስ።መሪዎቹ ህዝቦቻቸውን ተጠቃሚ በሚያደርጉ ጉዳዩች ላይ የመከሩት የበለጠ መተማመንና የበለጠ መቀራረብ እንዲችሉ ለማድረግ ነው። ሕዝቦቻችንን ያቀራርባል ብለዋል።ሁሉም አቀፍ ግንኙነት ተፈጻሚ ለማድረግ  ኃላፊነቱን ለሦስቱም አገራት ውጭ ጉዳይ ሚኒስትሮች መሠጠቱን ጠቁመው የራሱ ስርዓት እንዲኖረውም ስምምነት መደረሱን ዶክተር ቴዎድሮስ ተናግረዋል።“በመሪዎች ደረጃ ቢያንስ በአመት አንድ ጊዜ መገናኘት ያስፈልጋል። አስፈላጊ ከሆነ ስርዓት እንዲበጅለት ተስማምተዋል” ያሉት ሚኒስትሩ  የሶስትዮሹን ትብብር በምን መልኩ ማስኬድ እንደሚስችል የሚያሳይ ሰነድ እንዲዘጋጅና ከስድስት ወር በኋላ ለመሪዎቹ እንደሚቀርብም ተናግረዋል።የጋራ ተጠቃሚነትን መርህ የመከተሉ፣ በሦስቱም አገራት ያለውን ግንኙነት የማጠናከሩና ሰፋ ባለ በጋራ ሊሰሩባቸው በሚችሏቸው ጉዳዮች ላይ ትኩረት ማድረጉ በመንግስታቱም ሆነ በህዝቡ ውስጥ እየሰረጸ እንደሚሄድ ነው የተመለከተው።የሶስትዮሹ ውይይት የተካሄደው ከ”አፍሪካ 2016 ዓለም ዓቀፍ የቢዝነስ ፎረም” ጎን ለጎን ነው።( ኢዜአ)